Diari Oficial de la Generalitat Valenciana


Sumari del DOGV 3299, del 03-08-1998 (1998/6483)

Informació pública de la convocatòria i de les bases per a la provisió d'una plaça de caporal de la policia local.
------------------------------------------------------------------------------------------------------------------

### Dades del document

Número de DOGV
:   3299

Data del DOGV
:   03-08-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/6483


Data del document
:   17-07-1998

Organisme emissor
:   Ajuntament de Pilar de la Horadada

Tipus de document
:   Anunci

Descriptors 

:   * Pilar de la Horadada
    * concurs administratiu
    * administració local
    * policia

Informació pública de la convocatòria i de les bases per a la provisió d'una plaça de caporal de la policia local. [1998/Q6483]
  
Es convoquen proves selectives per a proveir mitjançant el procediment de concurs de promoció interna restringida una plaça de caporal de la policia local de l'escala d'administració especial, subescala serveis especials, classe caporal de la policia, d'acord amb les bases següents:
  
Bases generals per a la provisió en propietat d'una plaça de caporal de la policia local, escala bàsica, de l'Ajuntament de Pilar de la Horadada, mitjançant concurs oposició intern.
  
Primera. Objecte de la convocatòria
  
És objecte d'aquesta convocatòria la provisió en propietat, pel sistema de concurs oposició, mitjançant promoció interna restringida a funcionaris de la plantilla de la Policia Local de Pilar de la Horadada, d'una plaça de caporal de policia local, inclosa en l'escala d'administració especial, subescala de serveis especials, classe policia local, grup D, a l'efecte de la titulació exigida.
  
Donat cas que aquesta plaça no es cobrira mitjançant el torn de promoció interna, passarà al torn de mobilitat entre els caporals de les policies locals de la Comunitat Valenciana, d'acord amb els criteris establits en el Decret 152/1991, de 29 d'agost, i les altres normatives que el despleguen.
  
Aquesta plaça s'inclou en l'oferta d'ocupació pública de l'exercici d'enguany, i està dotada amb les retribucions que corresponen segons la legislació vigent i els acords del Ple d'aquest Ajuntament.
  
Segona. Condicions dels aspirants
  
Per a poder prendre part en les proves selectives convocades, els aspirants hauran de complir les condicions següents:
  
1. Per al torn de promoció interna.
  
Ser funcionari de carrera, integrat a la subescala de serveis especials, escala bàsica, categoria de policia local d'aquest Ajuntament.
  
Haver romàs almenys dos anys en la categoria de policia d'aquest Ajuntament.
  
No partir malaltia ni defecte físic que impedisca el normal exercici de les funcions pròpies de l'escala i categoria a què s'aspira.
  
No trobar-se separat en ferm ni inhabilitat per a l'exercici de funcions públiques.
  
Estar en possessió dels permisos de conduir A2 i B2.
  
Estar en possessió del títol de graduat escolar o equivalent.
  
2. Per al torn de mobilitat s'establiran les de l'article 4.2 del Decret 152/1991, de 29 d'agost.
  
Les condicions exigides ho seran en relació a l'últim dia del termini per a la presentació d'instàncies.
  
Tercera. Presentació d'instàncies i documentació annexa
  
En les instàncies per a sol·licitar prendre part en el procés selectiu, els aspirants hauran de manifestar que compleixen totes i cada una de les condicions que s'exigeixen en la base anterior. Aquestes instàncies aniran acompanyades dels documents que acrediten els mèrits al·legats i que s'especifiquen en la base setena, i s'adreçaran al president de la corporació.
  
Es presentaran al Registre de la corporació, en la forma que determina l'article 38.4 i l'article 66 de la Llei 30/1992, de Règim Jurídic de les Administracions Públiques i del Procediment Administratiu Comú, durant el termini de 20 dies naturals des de la publicació de l'extracte de la convocatòria en el Boletín Oficial del Estado.
  
A les instàncies s'adjuntarà una fotocòpia del document nacional d'identitat.
  
Quarta. Admissió d'aspirants
  
Finalitzat el termini de presentació d'instàncies, mitjançant una resolució de l'Alcaldia, s'aprovaran les llistes provisionals d'aspirants admesos i exclosos, que es faran públiques en el Butlletí Oficial de la Província i al tauler d'anuncis de la casa consistorial, i es concedirà un termini de 15 dies, si cal, a l'efecte del que s'estableix en l'article 121 de la Llei de Procediment Administratiu.
  
Una vegada resoltes les reclamacions, si n'hi ha, igualment s'aprovaran les llistes definitives que es publicaran en la forma indicada, i s'indicarà l'ordre d'actuació dels aspirants, l'hora, la data i el lloc dels exàmens, i la composició del tribunal.
  
Cinquena. Tribunal qualificador
  
Composició:
  
President: l'alcalde o membre de la corporació en qui delegue.
  
Secretari: el de la corporació o un funcionari en qui delegue i que actuarà amb veu i vot.
  
Vocals:
  
- Un representant de l'administració de la Comunitat Valenciana.
  
- Un representant del professorat oficial designat per l'Institut Valencià de Seguretat Pública.
  
- El cap del cos de la Policia Local de l'Ajuntament de Pilar de la Horadada o un funcionari de la corporació d'igual o superior categoria.
  
- Dos representants dels funcionaris designats pel delegat de Personal i que hauran de posseir una titulació igual o superior a l'exigida per a accedir a les places convocades.
  
La designació dels membres del tribunal inclourà la dels seus respectius suplents. El tribunal no podrà constituir-se ni actuar sense l'assistència de més de la meitat dels membres. Podran nomenar-se assessors del tribunal. Seran d'aplicació les causes d'abstenció i recusació establides en la Llei 30/1992, de 26 de novembre, Llei de Règim Jurídic de les Administracions Públiques i del Procediment Administratiu Comú.
  
Sisena. Desenvolupament i publicitat de les proves
  
Aquestes bases, una vegada aprovades pel Ple de l'Ajuntament, es publicaran en el Diari Oficial de la Generalitat Valenciana, en el Butlletí Oficial de la Província i l'anunci extractat d'aquestes es publicarà igualment en el Boletín Oficial del Estado.
  
Els altres actes i tràmits preceptius es publicaran en el Butlletí Oficial de la Província i també al tauler d'anuncis d'aquest Ajuntament.
  
El començament de les proves selectives s'anunciarà, almenys, amb 15 dies d'antelació, en el Butlletí Oficial de la Província. El començament de la resta dels exercicis s'anunciarà exclusivament al tauler d'anuncis de l'Ajuntament.
  
Els aspirants es convocaran, per a cada exercici, en crida única, tret del cas de força major. L'ordre d'actuació dels aspirants es fixarà alfabèticament, d'acord amb la lletra que resulte del sorteig realitzat a aquest efecte.
  
Setena. Proves selectives i qualificació
  
Per a la promoció interna:
  
El procés de selecció dels aspirants constarà de les següents fases: oposició, concurs i curs selectiu. La fase d'oposició constarà dels exercicis següents:
  
I. fase prèvia: obligatòria i eliminatòria per a tots els aspirants, consistirà en un exercici o prova psicotècnica d'aptitud i de personalitat i el reconeixement mèdic preceptiu. Tant l'exercici psicotècnic com el reconeixement mèdic seran eliminatoris, amb la qualificació d'apte o no apte.
  
Els aspirants disposaran d'un termini màxim de dues hores per a realitzar el test psicotècnic fixat pel tribunal. Abans de passar a la fase d'oposició, es practicaran les proves físiques d'acord amb el que s'estableix en l'Ordre de 5 de desembre de 1994, i quedaran exclosos de la realització de les proves aquells aspirants que les hagueren realitzat amb anterioritat i es troben inclosos en el tram d'edats indicat en l'ordre esmentada.
  
II. Fase d'oposició:
  
Primer exercici. De caràcter obligatori, consistirà a desenvolupar per escrit, durant una hora, un tema general relacionat amb els epígrafs del programa. Es llegirà en sessió pública per l'aspirant davant el tribunal, que podrà formular les preguntes i els aclariments que estime oportuns. Es valorarà la claredat d'idees, la facilitat d'expressió i el coneixement sobre els temes exposats.
  
Segon exercici. De caràcter obligatori, consistirà en la realització d'un test de coneixements policials sobre el temari, de 50 preguntes amb respostes alternatives, durant un període màxim d'una hora.
  
Tercer exercici. De caràcter obligatori, consistirà en la resolució d'un supòsit pràctic sobre organització, intervenció policial, elaboració i atestats, intervenció de concurrència simultània d'emergències i uns altres relacionats amb la durada a desenvolupar. El temps màxim serà de 90 minuts.
  
Els exercicis obligatoris tindran caràcter d'eliminatoris, i la seua classificació serà de 0 a 10 punts i seran eliminats els aspirants que no aconseguisquen una puntuació mínima de 5 punts en cada un d'ells.
  
Fase de concurs.
  
Es portarà a efecte pel tribunal qualificador mitjançant la puntuació imputable a cada aspirant dels mèrits acreditats, d'acord amb el barem establit en l'annex I.
  
La fase de concurs no tindrà caràcter eliminatori i no podrà tenir-se en compte a l'efecte de superar unes altres fases eliminatòries. El resultat i la qualificació de cada exercici es farà públic seguidament a la seua realització, a l'hora que s'anuncia la convocatòria per a la realització de la següent prova o exercici. L'ordre de qualificació definitiva estarà determinat per la suma de les puntuacions obtingudes en els exercicis obligatoris de l'oposició i s'incrementarà amb la puntuació de la fase de concurs.
  
Per al torn de mobilitat.
  
La selecció per al torn de mobilitat es regirà pel que s'estableix en l'article 2 de l'ordre mitjançant la qual es desplega el Decret 152/1991, de 29 d'agost.
  
Abans de començar la valoració de mèrits aportats, els aspirants practicaran un exercici o prova d'aptitud i de personalitat i el reconeixement mèdic preceptiu. Tant l'exercici psicotècnic com el reconeixement mèdic seran eliminatoris amb la qualificació d'apte i no apte i s'ajustaran al barem establit en l'Ordre de 5 de desembre de 1994 i 22 de desembre de 1997.
  
Vuitena. Proposta, presentació de documents i nomenament
  
El tribunal publicarà la llista d'aprovats, per ordre de puntuació, i formularà la proposta de nomenament a favor de l'aspirant que haja obtingut major puntuació, sense que la proposta comprenga a més d'un aspirant, que coincidirà amb el nombre de places objecte de la convocatòria i elevarà aquesta a l'Alcaldia per al seu nomenament. L'aspirant proposat s'incorporara a l'Institut Valencià de Seguretat Pública per a realitzar el curs teoricopràctic corresponent, de caràcter formatiu i selectiu. Aquest continuarà percebent els havers que li corresponguen com a policia local. Una vegada acabat el curs selectiu i superat aquest, l'Institut Valencià de Seguretat Pública expedirà el certificat acreditatiu i formularà proposta de nomenament a la corporació. Si l'aspirant no supera el curs podrà incorporar-se al següent: en cas de no superar el segon, quedarà decaigut en el seu dret, i el procés selectiu es regirà pel que s'estableix per al torn de mobilitat.
  
Novena. Nomenament en propietat i presa de possessió
  
Una vegada rebuda de l'Institut Valencià de Seguretat Pública la proposta de nomenament a favor del funcionari en pràctiques que haguera superat el curs selectiu, l'alcalde president procedirà a expedir el títol corresponent i a efectuar el nomenament com a funcionari de carrera amb la categoria de caporal en propietat. L'aspirant proposat haurà de prendre possessió en el termini de 100 dies hàbils. Si no ho fa sense causa justificada quedarà decaigut en el seu dret i declarat cessant en aquesta plaça.
  
Deu. Incidències
  
El tribunal queda autoritzat per a resoldre els dubtes que es presenten, interpretar les bases d'aquesta convocatòria i prendre els acords necessaris per al bon ordre del procés selectiu. En allò no previst en aquestes bases li serà aplicable el Reial Decret Legislatiu 781/1986, de 18 d'abril, la Llei 7/1985, de 2 d'abril, la Llei 2/1990, de 4 d'abril, de Coordinació de Policies Locals de la Comunitat Valenciana i la resta de disposicions aplicables.
  
Onze. Impugnacions
  
La convocatòria, les bases i els altres actes administratius que es deriven d'aquesta i de les actuacions del tribunal, podran ser impugnats pels interessats en els casos i en les formes establides en la Llei 30/1992, de Règim Jurídic de les Administracions Públiques i del Procediment Administratiu Comú.
  
Dotze. Publicació
  
Aquestes bases es publicaran en el Diari Oficial de la Generalitat Valenciana, el Butlletí Oficial de la Província i l'anunci de la convocatòria en extracte en el Boletín Oficial del Estado.
  
ANNEX I
  
Tant per al torn de promoció interna com per al torn de mobilitat, les proves psicotècniques són les determinades en l'Ordre de 5 de desembre de 1994. El reconeixent mèdic s'ajustarà a allò que s'estableix en l'Ordre de 22 de desembre de 1997.
  
En el torn de promoció interna les proves físiques es regiran també pel que s'estableix en l'Ordre de 5 de desembre de 1994, i quedaran exclosos de la realització d eles proves físiques aquells aspirants que hagueren realitzat amb anterioritat aquestes proves i es trobaren inclosos en el tram d'edats indicat en l'ordre esmentada.
  
Els mèrits són els previstos en el Reial Decret 364/1995, de 10 de març, de provisió de lloc de treball dels funcionaris de l'administració de l'estat, i els continguts en la Llei 2/1990, de Coordinació de Policies Locals de la Comunitat Valenciana.
  
Els mèrits que podran al·legar els aspirants són els que consten en el barem següent:
  
Titulació acadèmica
  
Fins a un màxim de 15 punts.
  
a) Doctor: 8 punts.
  
b) Llicenciat o equivalent: 6 punts.
  
c) Diplomat universitari o equivalent: 5 punts.
  
d) Batxillerat, Formació Professional de segon grau, accés a la universitat per a majors de 25 anys o equivalent: 3 punts.
  
e) Diplomat superior en Criminologia: 4 punts.
  
f) Títol de Criminologia (3 anys): 3 punts.
  
La valoració de la titulació exclou les valoracions inferiors per a l'obtenció d'aquesta.
  
Grau personal
  
Fins a un màxim de 3 punts per la possessió d'un determinat grau personal consolidat dins de la carrera administrativa de la forma següent:
  
a) Per posseir un grau personal superior al nivell del lloc sol·licitat: 3 punts.
  
b) Per posseir un grau personal igual al nivell del lloc sol·licitat: 2 punts.
  
c) Per posseir un grau personal inferior al nivell del lloc sol·licitat: 1 punt.
  
Antiguitat
  
Fins a un màxim de 20 punts.
  
a) Per cada any d'antiguitat en la mateixa escala i categoria de la policia local o superior: 1,50 punts.
  
b) Per cada any d'antiguitat prestat en qualsevol administració pública: 0,50 punts per any complet, fins un màxim de 10 punts.
  
Altres mèrits
  
Fins a un màxim de 15 punts.
  
Coneixement d'un o més idiomes acreditats documentalment, mitjançant un certificat expedit per facultat o escola oficial reconeguda: 3 punts per cada idioma.
  
Cursos
  
Cursos organitzats per l'Institut Valencià de Seguretat Pública o organismes anàlegs. Fins a un màxim de 50 punts.
  
Per la realització de cursos organitzats pel Ministeri de l'Interior (o uns altres ministeris) relacionats amb la funció policial, l'Institut Valencià de Seguretat Pública o organisme anàleg o en escoles de policia de les corporacions locals i reconeguts per l'Institut Valencià de Seguretat Pública, ajustats al barem següent:
  
 Diploma Certificat Certif. aprof.
  
Nombre d'hores d'assisténcia d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
Quan es tracte de cursos de durada inferior a la mínima abans esmentada, la puntuació serà la suma del còmput d'hores i/o assistència d'aquests. Cas d'haver impartit hores com a professor en els cursos es puntuaran amb el barem corresponent al certificat d'aprofitament. Els cursos bàsics de formació inicial i els cursos de capacitació no seran objecte de puntuació.
  
Els cursos de dispensa en un grau del requisit de titulació es puntuaran com a cursos amb certificat d'aprofitament excel·lent segons els casos; no seran puntuables si ja es van tenir amb compte a l'efecte de titulació acadèmica per a promoció interna.
  
Així mateix, es valoraran els coneixements en administració i gestió de recursos humans i informàtica. De la mateixa manera es valoraran els cursos de socorrista aquàtic, primers auxilis, curs de submarinisme, arts marcial, defensa personal i uns altres, acreditats degudament i apreciats lliurement pel tribunal qualificador; publicacions, conferències, seminaris, felicitacions, etcètera. La puntuació màxima total d'aquest apartat no podrà superar els 4 punts.
  
Entrevista personal
  
Es realitzarà davant del tribunal qualificador i es valorarà fins un màxim de 9 punts amb el contingut i la puntuació que s'indica:
  
Coneixements del terme municipal, llista de carrers, organització i administració municipal i uns altres de particular interés per a la població local de l'Ajuntament.
  
Valoració i comprovació de l'aptitud, eficàcia, iniciativa i experiència professional del concursant en activitats anteriors, fins un màxim de 6 punts.
  
Seran citats per a realitzar l'entrevista, mitjançant la convocatòria corresponent i amb la menció expressada de les puntuacions aconseguides, aquells aspirants la puntuació dels quals, sumats els mèrits amb el màxim possible de l'entrevista, aconseguisquen com a mínim 15 punts. En qualsevol moment del procés d'adjudicació es podrà demanar formalment dels interessats, les declaracions o la documentació addicional que s'estime necessària per a la comprovació de mèrits, requisits o unes altres dades al·legades que es consideren necessàries per a una correcta valoració. El tribunal classificarà els concursants en funció de les puntuacions totals obtingudes per cada aspirant. En cas d'empat s'acudirà per a dirimir-lo a la major puntuació dels mèrits realitzats; si persistira l'empat s'acudirà per a dirimir-lo a la data de naixement, i s'adjudicarà la plaça al sol·licitant de major edat. Els mèrits que no estiguen justificats no seran valorats. El resultat es farà públic, si és possible, el mateix dia en què s'acorde i serà exposat al tauler d'edictes de la corporació.
  
ANNEX II
  
Grup primer. Dret polític i administratiu
  
Tema 1. Organització política de l'estat espanyol. Classe i forma d'estat. Organització territorial de l'estat. La corona. El poder legislatiu. El poder executiu. El poder judicial. Relacions entre el Govern i les Corts Generals.
  
Tema 2. La Constitució espanyola: el sistema constitucional. La Constitució espanyola de 1978. Principis generals. El Tribunal Constitucional.
  
Tema 3. Les Corts Generals. Les cambres. La funció legislativa. L'administració de justícia.
  
Tema 4. L'organització territorial espanyola: comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
Tema 5. L'Estatut d'Autonomia de la Comunitat Valenciana: la Generalitat Valenciana. Les Corts. El Govern o Consell. Les competències. Administració de justícia. Administració local. Economia i hisenda.
  
Tema 6. Administració local: caràcter natural de l'administració local. L'administració local com a instrument de descentralització. L'administració local en la Constitució de 1978. Entitats que comprén l'administració local.
  
Tema 7. El dret administratiu: fonts. La llei. Normes no parlamentàries equiparades a la llei. El reglament, concepte i classes. El procediment administratiu.
  
Tema 8. La Llei d'Ús i Ensenyament del Valencià.
  
Tema 9. La Llei 5/1983, de 30 de desembre, del Govern Valencià. Organització d ela Generalitat Valenciana.
  
Grup segon. Règim local i policia
  
Tema 10. El municipi, òrgans unipersonals de govern: l'alcalde, els tinents d'alcalde. Els regidors.
  
Tema 11. El municipi, òrgans col·legiats de govern: el ple de l'ajuntament. La comissió de govern. Òrgans consultius i participatius. Les comissions informatives.
  
Tema 12. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat de l'Estat. Actuacions de la policia governativa i judicial.
  
Tema 13. La policia local, conceptes previs. Missions i objectius. Estructura orgànica i funcional.
  
Tema 14. El binomi policia local-ciutadà, conceptes previs. Relació i finalitat. Suport ètic. Normes d'actuació.
  
Tema 15. Ordenament legislatiu de la policia local. Llei Orgànica de Forces i Cossos de Seguretat de l'Estat: principis bàsics d'actuació. Disposicions estatutàries comunes. Règim disciplinari.
  
Tema 16. Llei de la Generalitat Valenciana de Coordinació de Policies Locals de la Comunitat Valenciana: disposicions generals de la coordinació de les policies locals. De l'estructura i organització. De la selecció, promoció i mobilitat. Dels drets.
  
Grup tercer. Dret penal
  
Tema 17. El Codi Penal: concepte de delicte i falta. Graus d'execució del delicte. Accions i omissions. Dol i culpa. Autors, còmplices i encobridors.
  
Tema 18. Classes de faltes: contra els interessos generals de les poblacions. Contra les persones. Contra la propietat.
  
Tema 19. Classes de delictes: contra les persones, contra la llibertat i l'honestedat i contra la propietat.
  
Tema 20. Obligacions i competències dels ajuntaments: les ordenances municipals. Els bans d'alcaldia.
  
Tema 21. Ordenances municipals: concepte i classes. Infraccions. Potestat sancionadora. Principals infraccions a bans i a ordenances. Procediment sancionador.
  
Grup quart. Legislació sobre trànsit i transports
  
Tema 22. Reial Decret 339/1990, de 2 de març, pel qual s'aprova el text articulat de la Llei sobre Trànsit, Circulació de Vehicles a Motor i Seguretat Vial. Infraccions i sancions. Procediment sancionador. Competències municipals.
  
Tema 23. Reial Decret 13/1992, de 17 de gener, pel qual s'aprova el Reglament General de Circulació, per a l'aplicació i el desplegament del text articulat de la Llei sobre Trànsit, Circulació de Vehicles a Motor i Seguretat Vial.
  
Tema 24. El trànsit vial: introducció. Vies i vehicles i conductors. Les condicions tècniques del vehicle. Classes de transport.
  
Tema 25. El transport: servei públic de viatgers i servei públic de mercaderies o mixtos. El servei privat, mercaderies perilloses. Condicions tècniques del vehicle de transports i altres requisits principals.
  
Tema 26. Els accidents de trànsit: concepte i consideracions prèvies. Les causes. Classes i fases.
  
Grup cinqué. Coneixement del municipi
  
Tema 27. La llista municipal de carrers de Pilar de la Horadada.
  
Tema 28. Centres oficials de la localitat. característiques de la població.
  
Tema 29. Geografia de la localitat.